LĒMUMA PROJEKTS

**Par lauksaimniecības zemes apmežošanu**

Izskatot jautājumu par lauksaimniecības zemes apmežošanu nekustamā īpašuma “Lielāsala”, Mārkalnes pagastā, Alūksnes novadā, zemes vienībās ar kadastra apzīmējumiem 3676 009 0063 un 3676 009 0025, konstatēts:

[1.] Sabiedrība ar ierobežotu atbildību “PATA” (turpmāk – Iesniedzēja) 2023. gada 22. martā vērsās Alūksnes novada pašvaldībā (turpmāk - Pašvaldība) ar iesniegumu (saņemts pašvaldībā 2023. gada 23. martā un reģistrēts ar Nr. ANP/1-40/23/1080), kurā lūdza sniegt izziņu par lauksaimniecības zemes apmežošanas atbilstību Alūksnes novada pašvaldības domes 2015. gada 27. augusta saistošajiem noteikumiem Nr.14/2015 “Alūksnes novada teritorijas plānojums 2015.-2027. gadam, Teritorijas izmantošanas un apbūves noteikumi un grafiskā daļa” (turpmāk – Teritorijas plānojums) nekustamā īpašuma “Lielāsala”, Mārkalnes pagastā, Alūksnes novadā, zemes vienībās ar kadastra apzīmējumiem 3676 009 0063 un 3676 009 0025 (turpmāk – Īpašums). Īpašuma zemes vienībās ar kadastra apzīmējumiem 3676 009 0063 un 3676 009 0025, plānotā apmežošanas platība ir attiecīgi 6 hektāri un 4,1 hektāri, kas saskaņā ar pašvaldības rīcībā esošajiem Nekustamā īpašuma Valsts kadastra informācijas sistēmas datiem ir visa lauksaimniecībā izmantojamā zeme šajās zemes vienībās.

[2.] 2023. gada 4. aprīlī ar Alūksnes novada pašvaldības izpilddirektora lēmumu Nr. ANP/1-40/23/646 (turpmāk – Lēmums) lauksaimniecības zemes apmežošana Īpašumā nav atļauta.

[3.] Pašvaldībā 2023. gada 31. jūlijā saņemts un ar Nr. ANP/1-40/23/2703 reģistrēts Iesniedzējas 28.07.2023. Apstrīdēšanas iesniegums, kurā Alūksnes novada pašvaldības domei lūgts:

1. *atcelt Alūksnes novada pašvaldības izpilddirektora 2023. gada 4. aprīļa lēmumu Nr. ANP/1-40/23/646 “Par lauksaimniecības zemes apmežošanu”;*
2. *izdot labvēlīgu administratīvo aktu, ar kuru tiktu atļauts Iesniedzējai apmežot īpašumā “Lielāsala”, Mārkalnes pagastā, Alūksnes novadā, esošās zemes vienības ar kadastra apzīmējumiem 3676 009 0063 un 3676 009 0025.*

[4.] Saskaņā ar Teritorijas plānojumu, Mārkalnes pagasta teritorijas funkcionālā zonējuma karti, īpašuma “Lielāsala”,Mārkalnes pagastā, Alūksnes novadā, kadastra Nr. 3676 009 0063 sastāvā esošās zemes vienības ar kadastra apzīmējumiem 3676 009 0063 un 3676 009 0025, atrodas Lauksaimniecības (L) un Mežu (M) teritorijas funkcionālajās zonās ārpus ciema teritorijas.

[5.] 2018. gada 28. decembrī Pašvaldībā tika saņemts Iesniedzējas iesniegums (reģistrēts ar Nr. ANP/1-40/18/5061) par darījumiem ar lauksaimniecības zemi, kurā lūgta Pašvaldības piekrišana lauksaimniecības zemes iegūšanai īpašumā (pielikumā). Iesniedzēja iesniegumā norādījusi, ka īpašumā “Lielāsala”, Mārkalnes pagastā, Alūksnes novadā, zemes turpmākās izmantošanas mērķis: *lauksaimniecības zeme tiks izmantota lauksaimniecībā.* Tāpat iesniegumā ietverts apliecinājums atbilstībai likuma “Par zemes privatizāciju lauku apvidos” 28.1 panta pirmās daļas 2. punkta a), b), c), un d) apakšpunkta nosacījumiem. Iesniedzēja arī apliecinājusi, ka zemes izmantošanu lauksaimnieciskajā darbībā uzsāks gada laikā pēc tās iegādes un nodrošinās arī turpmāk.

[6.] Alūksnes novada pašvaldības Zemes lietu komisija 2019. gada 7. janvārī pieņēma lēmumu Nr. ZK/1-8.11/19/10 “Izziņa par piekrišanu lauksaimniecības zemes iegūšanai īpašumā” (sēdes protokols Nr. 1, 10. punkts) (pielikumā), ar kuru Iesniedzējai tika atļauts iegūt īpašumā nekustamo īpašumu “Lielāsala”, kadastra Nr. 3676 009 0063, Mārkalnes pagastā, Alūksnes novadā. Lēmumā norādīts, ka *zemes turpmākās izmantošanas mērķis – lauksaimniecība.*

[7.] Ministru kabineta 2012. gada 2. maija noteikumu Nr. 308 “Meža atjaunošanas, meža ieaudzēšanas un plantāciju meža noteikumi” 3.1. apakšpunktā noteikts, ka mežu var ieaudzēt, ja meža ieaudzēšana nav pretrunā ar teritorijas attīstības plānošanas dokumentos noteiktajām prasībām. Ja minētajos dokumentos meža ieaudzēšana nav tieši norādīta, plānotās meža ieaudzēšanas atbilstību teritorijas attīstības plānošanas dokumentiem nosaka vietējā pašvaldība, izņemot gadījumu, ja mežaudze atbilst [Meža likuma](https://likumi.lv/ta/id/2825) [3. panta](https://likumi.lv/ta/id/2825#p3) pirmās daļas [2. punktā](https://likumi.lv/ta/id/247349#p2) noteiktajiem kritērijiem.

[8.] Teritorijas plānojuma 273.4. apakšpunktā ir noteiks, ka lauksaimniecības zemes apmežošana nav atļauta, ja lauksaimniecības zeme iegūta likuma “Par zemes privatizāciju lauku apvidos” 28.1 panta kārtībā.

[9.] Iesniedzējas Apstrīdēšanas iesnieguma 2.13. punktā norādīts, ka saskaņā ar Valsts zemes dienesta datu portāla [www.kadastrs.lv](http://www.kadastrs.lv) tematiskajās kartēs pieejamo informāciju, lauksaimniecības zemes vidējais kvalitatīvais novērtējums zemes vienībā, ar kadastra apzīmējumu 3676 009 0063 ir 27 balles, taču zemes vienībā ar kadastra apzīmējumu 3676 0090025 ir 30 balles. Zemes pārvaldības likuma 4. pants nosaka, ka ierobežojumu zemes sadrumstalošanai un zemes lietošanas kategorijas maiņai var noteikt tām zemes vienībām, kuru kvalitatīvais novērtējums pārsniedz 45 balles. Taču konkrētajā situācijā šāds ierobežojums ir noteikts zemes vienībām, kuras saskaņā ar normatīvajiem tiesību aktiem atzīstamas par mazvērtīgām lauksaimniecības zemēm, tādējādi ierobežojot Iesniedzējas tiesības.

[10.] Zemes pārvaldības likuma 3. panta pirmās daļas 2. punktā noteikts, ka *pašvaldība lauksaimniecībā izmantojamās zemes un meža zemes lietošanas kategorijas maiņai prioritāri paredz teritorijas ar zemāko zemes kvalitātes novērtējumu un teritorijas, kas novietojama un konfigurācijas dēļ nav piemērotas izmantošanai lauksaimniecībā vai mežsaimniecībā.* Alūksnes novada teritorijā vēsturiski ir izveidojusies un pārsvarā dominē lauku ainava ar jauktu (mozaīkveida) zemes lietojumu (meži, lauksaimniecības zemes, ūdeņi, purvi, apbūves zemes), un saskaņā ar teritorijas attīstības plānošanas dokumenta “Alūksnes novada ilgtspējīgas attīstības stratēģija 2012.-2030. gadam” Telpiskās attīstības vadlīnijām, lauksaimniecības zemēs jāsaglabā tradicionālo lauku sētu ainavu un izbūves princips, vienlaikus paredzot iespējas izvietot lauku videi raksturīgos ražošanas objektus, un teritorijas apmežošanai nosakot mazvērtīgajās lauksaimniecības zemēs ar zemes kvalitātes novērtējumu mazāku par 25 ballēm.

[11.] Iesniedzējas Apstrīdēšanas iesnieguma 2.14. punktā norādīts, ka Pašvaldība ar 2023. gada. 27. februāra lēmumu Nr. ANP/1-40/23/410 nekustamajā īpašumā “Jaki”, Alsviķu pagastā, Alūksnes novadā, zemes vienībā ar kadastra apzīmējumu 3642 009 0037 atļāvusi veikt zemes apmežošanu. Turpretim konkrētajā situācijā ar Lēmumu Īpašumā nav atļāvusi veikt apmežošanu. Tādējādi Alūksnes novada pašvaldības izpilddirektors, pieņemot Lēmumu, nav ievērojis APL 6. pantā minēto vienlīdzības principu, *pastāvot vienādiem faktiskajiem un tiesiskajiem lietas apstākļiem, iestāde un tiesa pieņem vienādus lēmumus.*

[12.] Pašvaldība norāda, ka saskaņā ar Valsts Zemes dienesta datu portāla [www.kadastrs.lv](http://www.kadastrs.lv) tematiskajās kartēs pieejamo informāciju, lauksaimniecības zemes vidējais kvalitatīvais novērtējums zemes vienībā īpašumā “Jaki”, ar kadastra apzīmējumu 3642 009 0037 ir 21 balle, bet īpašuma “Lielāsala” zemes vienībās, ar kadastra apzīmējumiem 3676 009 0063 un 3676 009 0025 – attiecīgi 27 balles un 30 balles. Savukārt platība, ko Iesniedzēja vēlējās apmežot īpašuma “Jaki” zemes vienībā ar kadastra apzīmējumu 3642 009 0037, ir aptuveni 2,5 ha, bet īpašuma “Lielāsala” zemes vienībās, ar kadastra apzīmējumiem 3676 009 0063 un 3676 009 0025, kopā aptuveni 10,1 ha jeb četrreiz lielāku teritoriju nekā īpašumā “Jaki”. Turklāt, nekustamā īpašuma “Jaki” lietošanas mērķis ir – zeme, uz kuras galvenā saimnieciskā darbība ir mežsaimniecība. Tādēļ Iesniedzējas arguments par *vienādiem faktiskajiem un tiesiskajiem lietas apstākļiem* nav pamatots.

[13.] Iesniedzēja Lēmuma apstrīdēšanas iesnieguma 2.21. punktā ir norādījusi, ka meža ieaudzēšana netiks veikta teritorijā, kas saskaņā ar normatīvajiem tiesību aktiem atzīstama par īpaši aizsargājamo biotopu. Savukārt Iesniedzējas 2023. gada 22. marta iesniegumā (reģistrēts ar Nr. ANP/1-40/23/1080), kurā Alūksnes novada pašvaldībai lūgts sniegt izziņu par lauksaimniecības zemes apmežošanu, apmežošanai norādīta visa lauksaimniecībā izmantojamās zemes platība zemes vienībā, ar kadastra apzīmējumu 3676 009 0063, neizdalot šo biotopu platību. Ministru kabineta 2012. gada 2. maija noteikumu Nr. 308 “Meža atjaunošanas, meža ieaudzēšanas un plantāciju meža noteikumi” 3.3. apakšpunktā noteikts, ka mežu var ieaudzēt *sējot vai stādot – teritorijās, kas nav normatīvajos aktos noteiktajā kārtībā reģistrētas Dabas aizsardzības pārvaldes uzturētajā valsts reģistrā kā īpaši aizsargājami biotopi vai īpaši aizsargājamo sugu dzīvotnes.*

[14.] Iesniedzējas Apstrīdēšanas iesnieguma 2.22. punktā norādīts, ka (turpmāk – citēts no Lēmuma), *“saskaņā ar Teritorijas plānojuma 237.2 apakšpunktu, lauksaimniecības zemes apmežošana nav atļauta lauksaimniecības zemēs, kurās lauksaimniecības zemesgabala kopējā vienlaidus platība (neņemot vērā zemes vienību robežas) ir lielāka par 10 – 15 ha (****katru gadījumu izvērtējot atsevišķi)****”.* Taču Iesniedzēja vērš uzmanību, ka Pašvaldības izpilddirektors konkrētajā situācijā nav iedziļinājies, kā arī to nav izvērtējis atsevišķi, bet gan sniedzis tikai formālu atbildi uz Iesniedzējas iesniegumu.

[15.] Pašvaldība norāda, ka zemes vienībā ar kadastra apzīmējumu 3676 009 0025 plānotā apmežojamā platība ir 4,1 ha. Zemes īpašumā ar ko tas robežojas, kadastra apzīmējums 3676 009 0013, lauksaimniecībā izmantojamā zemes platība ir 16,8 ha, līdz ar to kopējā lauksaimniecības zemes vienlaidus platība pārsniedz 20 ha. Iesniedzējas apgalvojums, ka Pašvaldība nav iedziļinājusies, gadījumu nav izvērtējusi atsevišķi, bet sniegusi tikai formālu atbildi uz Iesniedzējas iesniegumu, nav pamatots.

[16.] Zemes vienībām ar kadastra apzīmējumiem 3676 009 0063 un 3676 009 0025 ir nodrošināta piekļuve, jo tās robežojas ar pašvaldības ceļu. Līdz ar to, šajā gadījumā neizpildās arī Teritorijas plānojuma 274.1. apakšpunkts, kas nosaka, ka lauksaimniecības zemju apmežošana atļauta, ja zemesgabals atrodas atsevišķi no citiem lauksaimniecības zemes nogabaliem, tam nav tiešas piekļuves pašvaldības/ valsts autoceļam vai to nenodrošina servitūta ceļš, vai tam ir apgrūtināta piekļuve.

[17.] Alūksnes novada pašvaldības 2023. gada 21. augusta Attīstības komitejas sēdē videotiešsaistē tika uzklausīts SIA “PATA” viedoklis un argumenti šajā lietā. SIA “PATA” pārstāvju sēdē minētais faktiski atspoguļo Apsrīdēšanas iesniegumumā norādīto.

Pamatojoties uz iepriekš konstatēto, Ministru kabineta 2012. gada 2. maija noteikumu Nr. 308 “Meža atjaunošanas, meža ieaudzēšanas un plantāciju meža noteikumi” 3.1. un 3.3. apakšpunktu, Teritorijas plānojuma 273.2; 273.4 un 273.5 apakšpunktiem,

Atstāt negrozītu Pašvaldības izpilddirektora 2023. gada 4. aprīļa lēmumu Nr. ANP/1-40/23/646.

*Lēmums stājas spēkā dienā, kad tas paziņots Adresātam. Atbilstoši Paziņošanas likumam, lēmums Adresātam tiek nosūtīts ar elektroniskā pasta starpniecību, izmantojot drošu elektronisko parakstu un uzskatāms par paziņotu otrajā darba dienā pēc tā nosūtīšanas.*

*Lēmumu var pārsūdzēt Administratīvajā rajona tiesā, Voldemāra Baloža ielā 1A, Valmierā, LV-4201, viena mēneša laikā pēc tā spēkā stāšanās.*